Les alcaldesses de Rocafort i Godella i l’alcalde de Burjassot es reuneixen amb el director General d’Aigües per tractar el problema de les inundacions
2025-07-24

El director General es compromet a impulsar el projecte i iniciar els tràmits administratius

Les alcaldesses de Rocafort, Amparo Sampedro, i de Godella, Eva Sanchis, juntament amb l’alcalde de Burjassot, Rafa García, han mantingut aquest matí una reunió amb el Director General d’Aigües, pertanyent a la Conselleria d’Agricultura, Manuel Aldeguer, per cercar una solució conjunta al problema d’inundacions que pateixen els tres municipis en tenir paralitzada la Generalitat des de l’any 2006 el projecte de construcció del col·lector d’aigües pluvials que arreplega les precipitacions dels tres municipis i els canalitza fins al Barranc del Palmaret, evitant així els problemes que pateixen Burjassot, Godella i Rocafort.

El director General, després d’estudiar els informes presentats pels respectius alcaldes, i veure la gravetat de les inundacions patides aquestes passades setmanes, ha confirmat la voluntat de la Generalitat de prioritzar aquesta obra i impulsar-la per a posar fi a aquesta problemàtica. El director General també ha expressat que en l’actualitat “la situació econòmica no és pròspera, però tenim l’objectiu de prioritzar aquesta obra, i cercar entre tots una solució, inclosa la cerca de finançament complementari bé a través dels fons Feder o a través de la pròpia Confederació Hidrogràfica del Xúquer. Estem en disposició d’enviar als ajuntaments afectats el projecte modificat en el termini d’un mes, perquè siga aprovat pels plens municipals, ja que cal actualitzar la valoració econòmica del mateix i la modificació plantejada l’any 2012 que separa la construcció del col·lector del soterrament de les vies del tren al seu pas per Burjassot i Godella”.

Una vegada realitzat el tràmit administratiu del projecte, que es calcula que té un cost que ronda els 17 milions d’euros, i vista la voluntat de portar endavant el mateix, el següent serà la consignació pressupostària, iniciant els tràmits de les expropiacions que foren necessàries durant l’any 2016, i tal i com ha comentat Aldeguer, “tenir un horitzó de possible inici de treball entorn de l’any 2017. Cal realitzar primer els treballs d’expropiació, dotar el projecte final i després anar realitzant-ho com es considere tècnicament, ja que abasta tres municipis, i és un projecte gran i en algunes parts, com a Burjassot i Godella, complicat”.

Per a l’alcalde de Burjassot, Rafa García, “aquesta és una reunió positiva i fructífera. Després d’anys de paralització, veiem la disposició de portar a bon port l’obra. Serà un procés llarg i dificultós, però el que veiem són les ganes de prioritzar i de solucionar problemes, d’engegar la solució definitiva, i açò és el més important”.

Els alcaldes reunits juntament amb el director General van a sol·licitar ara una reunió conjunta amb la Confederació Hidrogràfica del Xúquer per a exposar el projecte, que els afecta en la part rural, i així poder comptar també amb possibles fonts de finançament complementàries. Una vegada estiguen acabades les reunions tècniques i es reba el projecte definitiu en l’Ajuntament, l’alcalde de Burjassot, Rafa García, té previst informar de forma minuciosa als barris afectats i a la Federació de Veïns perquè siguen coneixedors en més profunditat del projecte.